Sunday, May 28
Nomata olketa man no savve lukim God, olketa wei bilong hem showaot klia start long taem wea hem wakem world kam kasem distaem. Olketa fit for luksavve hem God and for luksavve long paoa bilong hem wea stap for olowe.—Rome 1:20.
Jehovah showimaot love long staka difren wei. Olsem example, tingim wei wea universe hem big tumas and hem barava luk naes. Staka billion galaxy stap long universe, and evri galaxy garem staka billion star and planet. Long galaxy bilong iumi, wea olketa kolem long Milky Way, wanfala star hem sun. No eni samting savve laef long earth sapos iumi no garem sun. Evri samting hia mekhae long Jehovah, and olketa showimaot tu olketa wei bilong God, olsem paoa, wisdom, and love bilong hem. Jehovah wakem earth for olketa animal and man savve stap laef long hem and kasem gud samting. God wakem datfala garden long Eden for olketa man stap long hem, olketa perfect, and olketa savve laef olowe. (Rev. 4:11) And tu, “hem givim kaikai long evri samting wea laef, bikos love bilong hem no savve finis.”—Ps. 136:25. w15 11/15 3:7, 8
Monday, May 29
Mi stap witim iufala. —Matt. 28:20.
Long olketa year wea go pas finis, King bilong iumi givim iumi olketa tul for iusim for redyim heart bilong pipol for acceptim message abaotem Kingdom. Samfala tul hia pipol bilong God iusim for lelebet taem nomoa, and samfala nara tul iumi gohed for iusim distaem. Bat evri tul hia helpem iumi for kamap gud long wei for preach long pipol. Long 1933, olketa pablisa start for iusim olketa testimony card. Hem wanfala tul wea helpem staka for duim preaching waka. Testimony card garem shortfala message from Bible wea hem isi for pipol minim. Testimony card helpem olketa pablisa long olketa difren wei. Olsem example, nomata samfala barava laek for duim preaching waka, olketa savve shame and no savve wanem for talem long pipol. Olketa nara pablisa no fraet. Olketa savve storyim staka samting long haosholder insaed tu-thri minute nomoa, bat staka taem olketa savve tok stret tumas. Testimony card helpem evri pablisa for preachim message wea klia and isi for pipol minim. w15 11/15 5:3-6
Tuesday, May 30
Letem olketa praisem nem bilong Jehovah.—Ps. 148:13.
Staka scripture showimaot hem important for savve long nem bilong God and for mekhae long datfala nem. (Ex. 3:15; Ps. 83:18; Isa. 42:8; 43:10; John 17:6, 26; Acts 15:14) Jehovah iusim holy spirit for mekem olketa wea raetem Bible for raetem nem bilong hem staka thousand taem insaed long olketa oldfala manuscript. (Ezek. 38:23) So taem olketa transleita aotem nem bilong God, olketa showimaot olketa no respectim Jehovah. Distaem, samfala nara pruv stap wea showimaot iumi shud iusim nem bilong God. Long datfala 2013 revised English New World Translation hem iusim nem bilong God 7,216 taem. Olketa putim bak nem bilong God long sixfala scripture moa, wea hem no stap insaed long Bible wea release long 1984. Faevfala long olketa scripture hia nao hem 1 Samuel 2:25; 6:3; 10:26; 23:14, 16. Nem bilong God hem stap long olketa scripture hia long olketa Dead Sea Scroll. Mek-six scripture hem Judges 19:18. Olketa putim bak nem bilong God long scripture hia bihaen olketa studyim gud moa olketa oldfala Bible manuscript. w15 12/15 2:5, 6
eng_Latn tpi_Latn tpi_Latn eng_Latn tpi_Latn tpi_Latn eng_Latn tpi_Latn tpi_Latn